{"text_format":"2","workbook":"xls","n_sheets":1,"sheets":["EConReport"],"not_rendered":{"charts":0,"images":0,"macros":0,"external_links":0,"defined_names":0,"comments":0,"pivot_tables":0},"unopened":[],"bounds":{"document_bytes":16777216,"sheet_cells":100000,"run_cost":"one","rows_first":2000,"rows_last":500,"rows_between":2000,"halvings":0,"cell_chars":16384,"cell_head_chars":4096},"cells_cut":0,"cells_raw":0,"read":"whole","date_system":"1900","formulas":"cached_only"}

{"sheet":"EConReport","index":0,"n_rows":8,"n_cols":6,"rows_kept":8,"cut":false,"hidden":false,"merged":[[0,0,0,5]],"flags":["formulas_cached_only"]}
["Izvješće o provedenom savjetovanju - Prijedlog Pravilnika o izmjenama i dopuni Pravilnika o najmu stambenih jedinica"]
[]
["Redni broj","Korisnik","Isječak","Komentar","Status odgovora\n","Odgovor"]
[1,"Ured pučke pravobraniteljice","Pravilnik o izmjenama i dopuni Pravilnika o najmu stambenih jedinica","Prije svega izražavamo zadovoljstvo nastojanjem da se ovim Pravilnikom unaprijedi njegova primjena u praksi te time i poveća pravna sigurnost korisnika stambenog zbrinjavanja, a što je izraženo u članku 1. Pravilnika kojim se dopunjava članak 2. stavak 4. važećeg Pravilnika o najmu stambenih jedinica (NN, broj: 25/19-dalje u tekstu: Pravilnik/19) na način da se iza riječi „članku“ dodaje broj „44.“, a kojom se odredbom predlaže proširivanje kruga korisnika s kojima se sklapa ugovor o najmu stambenih jedinica i na korisnike koji borave u objektima organiziranog smještaja te sa korisnicima Regionalnog programa stambenog zbrinjavanja. \n\nMeđutim, Pravilnik nema uvodnog dijela kojim se obrazlažu razlozi i ciljevi koji se njime žele postići, a niti uz odredbe koje se mijenjaju i/ili brišu nema dodatnih pojašnjenja. Člankom 11. stavkom 2. Zakona o pravu na pristup informacijama (NN, broj: 25/13 i 85/15-dalje u tekstu-ZPPI) propisano je da savjetovanje s javnošću tijela državne uprave provode preko središnjeg državnog internetskog portala za savjetovanja s javnošću, a druga državna tijela, jedinice lokalne i područne (regionalne) samouprave i pravne osobe s javnim ovlastima preko internetske stranice ili preko središnjeg državnog internetskog portala za savjetovanje s javnošću, objavom nacrta propisa, općeg akta odnosno drugog dokumenta, s obrazloženjem razloga i ciljeva koji se žele postići donošenjem propisa, akta ili drugog dokumenta te pozivom javnosti da dostavi svoje prijedloge i mišljenja.\n\nTakođer, iz istih razloga, nejasno je zbog čega predmetno savjetovanje traje svega sedam dana (od 7. do 14. lipnja 2022. g.). Naime, članak 11. stavak 3. ZPPI-a propisuje kako tijela javne vlasti iz stavka 1. toga članka Zakon dužna su provesti savjetovanje s javnošću u pravilu u trajanju od 30 dana, osim u slučajevima kad se savjetovanje provodi sukladno propisu kojim se uređuje postupak procjene učinaka propisa, a što ovdje nije slučaj. Također, točkom V. 3. Kodeksa savjetovanja sa zainteresiranom javnošću u postupcima donošenja Zakona, drugih propisa i akata (NN, broj: 140/09) propisano je da objava poziva na savjetovanje o nacrtima zakona, drugih propisa  treba sadržavati jasno naznačen rok za očitovanja zainteresirane javnosti za koji je poželjno da ne bude kraći od 15 dana od objave nacrta na internetskoj stranici tijela nadležnog za izradu nacrta, kako bi zainteresirana javnost imala dovoljno vremena za proučavanje predmetnog nacrta i oblikovanje svoga mišljenja. \n\nOsim toga uvodno ističemo kako je očitom je omaškom navedeno da se mijenja i dopunjuje Pravilnik o najmu stambenih jedinica (Narodne novine, broj: 25/13), umjesto (Narodne novine; broj: 25/19), jer je na snazi Pravilnik koji je donesen 2019. g., a objavljen je Narodnim novinama broj 25/19. Štoviše 2013. g. na snazi nije bio niti Zakon o stambenom zbrinjavanju na potpomognutim područjima (Narodne novine, broj: 106/18 i 98/19) na koji se Pravilnik u preambuli poziva. Stoga smatramo kako bi navedeno trebalo ispraviti.\n\nNadalje, kako ima i odredbi Pravilnika za koje smatramo da nisu sasvim jasne ili da bi ih trebalo drugačije formulirati, u nastavku dajemo mišljenje u odnosu na te odredbe Pravilnika."]
[2,"DUBRAVKO KUZMANOVIĆ","Pravilnik o izmjenama i dopuni Pravilnika o najmu stambenih jedinica","Umjesto da bilo što mjenjate u Pravilniku, bilo bi bolje da se prihvatite posla na Izmjenama i dopunama Zakona o najmu stanova. Već skoro dvije godine nakon odluke Ustavnog suda o ukidanju nekih članaka iz Zakona o najmu stanova odugovlačite povrat naših stanova kojima smo vlasnici, a okupirani su zaštićenim najmoprimcima. Dajte malo pogledajte i nas vlasnike, a ne da slušate samo zaštićene. Država se za svoje stanove brine, a nama vlasnicima ne dozvoljava da se brinemo za svoju imovinu. Čak nam i propisujete koju najamninu moramo koristiti, a u sudovima odugovlačite postupke traženja razlika između zaštićene i tržišne najamnine. Toliko se busate u Europu, a ne slušate što vam je odredio Europski sud za ljudska prava. Sramite se!"]
[3,"Ured pučke pravobraniteljice","Pravilnik o izmjenama i dopuni Pravilnika o najmu stambenih jedinica,\nČlanak 2.","Člankom 2. Pravilnika kojim se mijenja članak 8. Pravilnika/19 u stavku 2. propisano je kako Središnji državni ured može korisniku stambenog zbrinjavanja otpisati potraživanja s naslova najma i osloboditi korisnika od plaćanja najma kada Povjerenstvo za procjenu stanja stambenog objekta utvrdi da je za stambenu jedinicu nužno provesti radove sanacije ili obnove dok se objekt ne sanira odnosno obnovi. \nSmatramo da odredbe stavka 2. članka 8. treba izjednačiti sa odredbama stavka 3. članka 8. Pravilnika, kojim je propisano da se u slučaju smrti nositelja stambenog zbrinjavanja koji je sam na ugovoru o najmu, dugovanje s osnova najma otpisuje. Stoga odredbe stavka 2. članka 8. Pravilnika trebaju glasiti da Središnji državni ured korisniku stambenog zbrinjavanja otpisuje potraživanja s naslova najma i oslobađa korisnika od plaćanja najma kada Povjerenstvo za procjenu stanja stambenog objekta utvrdi da je za stambenu jedinicu nužno provesti radove sanacije ili obnove dok se objekt ne sanira odnosno obnovi."]
[4,"Ured pučke pravobraniteljice","Pravilnik o izmjenama i dopuni Pravilnika o najmu stambenih jedinica,\nČlanak 3.","Člankom 3. Pravilnika kojim je promijenjen stavak 3. članka 9. Pravilnika/19 propisano je da je najmodavac obvezan osigurati hitne intervencije i popravke nužne za korištenje stambenih jedinica danih u najam, pod uvjetom da se ne radi o oštećenjima i nedostacima koje su uzrokovali sami korisnici zbog nepažljivog korištenja i neodržavanja stambenog objekta u skladu s člankom 11. stavkom 1 toga Pravilnika.\n\nMišljenja smo kako je navedenom odredbom Pravilnika učinjen napredak u odnosu na postojeću odredbu Pravilnika/19,  jer je njome najmodavac, odnosno Središnji državni ured za obnovu i stambeno zbrinjavanje obvezan, pod uvjetima da sam korisnik nije prouzročio oštećenja i nedostatke, osigurati hitne intervencije i popravke, dok je postojećom odredbom dužan osigurati samo novčana sredstva za hitne intervencije i to samo za obiteljske kuće, a ne i za državne stanove dane u najam.\n\nMeđutim, smatramo kako je, kao i do sada, trebalo zadržati odredbe o tome što, barem primjerice, ulazi u krug hitnih intervencija i popravaka nužnih za korištenje stambenih jedinica danih u najam. Ovo tim više kada se ima u vidu da se Pravilnikom kao podzakonskim propisom detaljnije razrađuju pojedine zakonske odredbe. \n\nStoga predlažemo da navedena odredba glasi: „Najmodavac je obvezan osigurati hitne intervencije i popravke nužne za korištenje stambenih jedinica danih u najam (primjerice popravak kanalizacijskih cijevi, popravak vodovodnih instalacija, popravke bojlera koji su izvor grijanja, sanaciju dimnjaka i dijela oštećenog krovišta, popravke sanitarnih čvorova i izmjenu sanitarija, izmjenu vanjske stolarije i sl.) pod uvjetom da se ne radi o oštećenjima i nedostacima koje su uzrokovali sami korisnici zbog nepažljivog korištenja i neodržavanja stambenog objekta u skladu s člankom 11. stavkom 1. toga Pravilnika.“"]
[5,"Ured pučke pravobraniteljice","Pravilnik o izmjenama i dopuni Pravilnika o najmu stambenih jedinica,\nČlanak 4.","Člankom 4. Pravilnika promijenjen je cijeli članak 14. Pravilnika/19. Među ostalim je iz stavka 2. članka 14. Pravilnika/19 uklonjeno ovlaštenje Povjerenstva za raspolaganje stambenim jedinicama za utvrđivanje (Povjerenstvo) stvarne površine u stambenom prostoru za koju se plaća najam. Smatramo kako je trebalo ostaviti i navedeno ovlaštenje Povjerenstvu, jer smo zaprimili više pritužbi korisnika stambenog zbrinjavanja glede podmirivanja obveze za najam stambenog prostora, zbog nepravilno utvrđene stambene površine za koju se plaća najam."]